ใครเป็นเด็กสยามมาก่อนต้องรู้จักร้าน "ท่าสยาม" ชัวร์ มีมาตั้งแต่ปี 2541 วัยละอ่อนเลยช่วงนั้น ฮ่าๆ ... เดี๋ยวนี้สาขาเยอะจริงๆ  แต่ที่สังเกตคือสาขาที่อยู่ในห้างใหญ่ๆ จะใช้ชื่อว่า "ท่าสยามเอก" แทน (หรือว่าเค้าใช้ชื่อนี้ทุกสาขาแล้วหว่า?)

วันก่อนพยายามหาอะไรกินเร็วๆ ง่ายๆ และไม่แพง กะว่าร้านก๋วยเตี๋ยวร้านนี้จะไม่แพงเลยเดินเข้าร้าน มาระลึกความหลังวัยละอ่อนกันซะหน่อย ลืมรสชาติไปหมดเรียบร้อย :D

ข้อดีของร้านนี้อย่างนึงคือ เป็นร้านก๋วยเตี๋ยวในห้างที่รับบัตรเครดิต
สาขานี้ร้านจะตกแต่งให้ดูโบราณๆ และไทยๆ ใช้สีเขียวๆ แดงๆ (เหมือนกับร้านรสนิยมเลยแฮะ)

[ อาหารที่สั่ง ]
เมนูอาหารร้านนี้หลากหลายมากๆๆๆ เปิดดูเมนูแล้วเจอแทบครบทุกอย่าง มีตั้งแต่ ก๋วยเตี๋ยวน้ำตก, เย็นตาโฟ, ต้มยำกุ้ง ต้มยำคอหมูย่าง, อาหารอีสาน ส้มตำ, สุกี้มังสวิรัต, อาหารเพื่อสุขภาพ .... อาหารจานเดียวก็มี, เมนูร่วมสมัยอย่าง สปาเก็ตตี้ก็มี  ... เยอะสุดๆ

- ข้าวผัดพริกสด หมูแดดเดียว ไข่เค็ม (ไก่/กุ้ง) + น้ำซุป (98.-) ธรรมดาๆ ครับ  เทียบกับราคาแล้วควรจะดีกว่านี้ครับ

- มาม่าหมูน้ำตกรวม (ทุกอย่าง) (72.-) มาร้านท่าสยามก็ต้องสั่งก๋วยเตี๋ยวแน่นอน คิดว่ารสชาติก๋วยเตี๋ยวต้องปรุงมาอย่างดี แต่กลายเป็นว่า ปรุงมาไม่แซ่บเลย รสชาติไม่ลงตัว ต้องปรุงเพิ่มเองเยอะครับ ผิดหวังๆ

- ข้าวต้มเครื่องชาวสยาม ข้าวต้ม ยำผักกาดดอง ไข่เจียว หมูเค็มแดดเดียว (78.-) ไม่เวิร์คครับ ไม่แนะนำ  คงไม่ใช่ของถนัดของร้านนี้

[ การบริการ ]
การบริการเป็นสิ่งที่ร้านนี้ควรปรับปรุงมากครับ พนักงานบริการไม่ค่อยดีในช่วงที่ busy
- เริ่มตั้งแต่ตอนลูกค้าเข้าร้าน  ผมเดินเข้าร้านด้วยความงงๆ เพราะไม่มีพนักงานมาต้อนรับ ปล่อยให้ผมยืนงงๆ อยู่สักพัก และสุดท้ายก็เดินไปข้างในเอง

- ตอนจะสั่งอาหารจานที่ 2 เพิ่มเติม  พนักงานบอกว่า อาหารสั่งเพิ่มรอนานหน่อยนะคะ ... ซึ่งก็พอเข้าใจได้ครับว่าลูกค้าเยอะ แต่น้ำเสียงการพูดมันไม่ใช่แบบแจ้งให้ทราบครับ จะออกไปทางไม่อยากรับออเดอร์มากกว่า (เพราะร้านยุ่งมากๆ อยู่)   ผมถามไปว่ารอประมาณเท่าไหร่ พนักงานบอกรอ 15-20 นาที ... เฮ่ย รอนานเว่อร์ แต่บังเอิญผมว่างรอเพื่อนอยู่ เลยพร้อมที่จะรอ ....  สุดท้ายอาหารมาเสิร์ฟภายในไม่ถึง 5 นาที

- เสิร์ฟอาหารมาแล้ว ไม่มีช้อนส้อมมาให้ ปล่อยให้รอและต้องเรียกเองให้เอามาให้แทบทุกเมนูที่สั่ง ... เข้าใจนะครับว่าร้านยุ่ง แต่น่าจะบริการโต๊ะนึงให้เรียบร้อยเป็นโต๊ะๆ ไปก่อนครับ

- อาหารออกค่อนข้างช้าครับ ปกติจะคาดหวังว่าถ้าสั่งก๋วยเตี๋ยว ควรได้เร็วๆ แต่ร้านนี้ไม่เร็วอย่างที่คิด

สรุปแล้วมื้อนี้ไม่ค่อยประทับใจทั้งบริการและรสชาติอาหารเท่าไหร่ แต่ดีตรงที่ "ราคาอาหารต่อมื้อ" ถูกกว่าร้านทั่วๆ ไปในห้าง (แต่เทียบกับร้านก๋วยเตี๋ยวนอกห้างแล้วแพงมากครับ ยิ่งเทียบกับรสชาติแล้วยิ่งแพง เพราะไม่ได้อร่อย) มื้อนี้จบที่ 297 บาท (กิน 2 คน)
